# Ειδώλιο από τον Πωμό

### Από τη Βικιπαίδεια, την ελεύθερη εγκυκλοπαίδεια

Το ειδώλιο από τον Πωμό -Τμ. Αρχαιοτήτων Υπ. Επικ. και Έργων Κύπρος

Το Ειδώλιο από τον Πωμό είναι ένα προϊστορικό γλυπτό. Βρέθηκε κοντά στο κυπριακό χωριό Πωμός, στην επαρχία της Πάφου. Είναι φτιαγμένο από πικρόλιθο και χρονολογείται περίπου στο 3.000 π.Χ., στη Χαλκολιθική. Σήμερα βρίσκεται στο Κυπριακό Μουσείο στην Λευκωσία. Η εικόνα του πρόκειται να χρησιμοποιηθεί στην εθνική όψη των κυπριακών νομισμάτων του ενός και των δύο ευρώ.

Το ειδώλιο είναι σταυρόσχημο, παριστάνει δηλαδή έναν άνθρωπο με τα χέρια ανοιχτά σε σχήμα σταυρού. Τέτοια σταυρόσχημα ειδώλια βρέθηκαν αρκετά στην Κύπρο, καθώς στην εποχή τους φαίνεται ότι ήταν διαδεδομένα σαν φυλαχτά για τη γονιμότητα, ενώ η συμβολική τους σημασία φαίνεται να ήταν η ευχή για καλή γέννα, κάτι που υπογραμμίζεται από το γεγονός ότι μερικές φορές το οριζόντιο τμήμα του ειδώλιου (τα απλωμένα χέρια) αντικαθίσταται από μια δεύτερη ανθρώπινη μορφή σε οριζόντια θέση. Οι ανθρώπινες μορφές παριστάνονται είτε χωρίς σημάδια για το φύλο τους είτε με δυο μικρές προεξοχές σαν στήθος. Απεικονίζονται σχεδόν πάντα σε καθιστή θέση. Σε παρόμοια ειδώλια της περιόδου υπάρχει στην κορυφή μια τρύπα που επέτρεπε να φοριέται το αγαλματάκι στο λαιμό. Ένα τέτοιο σταυροειδές φυλαχτό φαίνεται να φέρει κρεμασμένο στο λαιμό και η ίδια η μορφή που εικονίζεται στο ειδώλιο του Πωμού.

Παρόμοια σταυρόσχημα ειδώλια από την Κύπρο μπορεί κανείς να δει και στη συλλογή Ζιντίλη στο Μουσείο Κυκλαδικής Τέχνης στην Αθήνα.

## [Επεξεργασία] Εξωτερικοί σύνδεσμοι

- Εικόνα του ειδωλίου σε ψηλή ανάλυση.
- Χαλκολιθική τέχνη στην Κύπρο.
- Σταυρόσχημα ειδώλια στο μουσείο Ashmolean.

Ανακτήθηκε από "http://el.wikipedia.org../../../%CE%B5/%CE%B9/%CE%B4/%CE%95%CE%B9%CE%B4%CF%8E%CE%BB%CE%B9%CE%BF_%CE%B1%CF%80%CF%8C_%CF%84%CE%BF%CE%BD_%CE%A0%CF%89%CE%BC%CF%8C_df11.html"

Κατηγορία: Προϊστορική Κύπρος

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Deutsch
- English
- Français
- Frysk
- Italiano
- Nederlands